คลังเตรียมอุ้มท่องเที่ยว
เหตุระเบิดใน 7 จังหวัดภาคใต้โดยผู้ก่อเหตุพุ่งเป้าไปก่อเหตุตามสถานที่ท่องเที่ยวที่สำคัญ ได้สร้างความกังวลว่าจะส่งผลกระทบจากเหตุการณ์ความไม่สงบนี้
13 ส.ค. 2559

โดย...ทีมข่าวเศรษฐกิจโพสต์ทูเดย์ 
เหตุระเบิดใน 7 จังหวัดภาคใต้โดยผู้ก่อเหตุพุ่งเป้าไปก่อเหตุตามสถานที่ท่องเที่ยวที่สำคัญ ได้สร้างความกังวลว่าจะส่งผลกระทบจากเหตุการณ์ความไม่สงบนี้ ซึ่ง กฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า หากเจ้าหน้าที่ตำรวจสามารถจับกุมผู้ร้ายได้อย่างรวดเร็ว จะไม่มีผลกระทบต่อภาคการท่องเที่ยวมากนัก
ทั้งนี้ ทางกระทรวงการคลังอยู่ในระหว่างการศึกษาและรวบรวมข้อมูลจากเหตุการณ์ที่เกิดขึ้น เพื่อเตรียมออกมาตรการในการช่วยเหลือระยะสั้น ซึ่งจะช่วยสร้างความเชื่อมั่นให้กับประชาชน รวมถึงกระตุ้นการท่องเที่ยวให้กับการท่องเที่ยวในเร็วๆ นี้
ด้าน เชาว์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า เหตุการณ์นี้เป็นปัจจัยเชิงลบต่อภาวะเศรษฐกิจ ซึ่งจะนำปัจจัยเสี่ยงใหม่นี้รวมเข้าไปพิจารณาในประมาณการเศรษฐกิจปีนี้ว่ากระทบภาคการท่องเที่ยวหรือไม่ และหลังจากนี้จะมีประเทศใดออกประกาศเตือนเดินทางมาไทยหรือไม่ เบื้องต้นยังคงประเมินตัวเลขนักท่องเที่ยวปีนี้เติบโต 10.4% โดยครึ่งปีแรกนักท่องเที่ยวเติบโต 12%
"สัดส่วนรายได้การท่องเที่ยวเพิ่มขึ้นต่อเนื่อง ปัจจุบันมีสัดส่วน 10-11% ของจีดีพีแล้ว หลังจากเติบโต 2 หลักต่อเนื่องหลายปี มีความสำคัญต่อการฟื้นตัวของเศรษฐกิจ แต่ส่วนที่จะผลักดันการเติบโตยังคงเป็นส่งออกที่จะเป็นปัจจัยสำคัญกว่าในการทบทวนประมาณการเศรษฐกิจ" เชาว์ กล่าว
อมรเทพ จาวะลา ผู้อำนวยการอาวุโส สำนักวิจัย ธนาคารซีไอเอ็มบี ไทย มองว่า นักท่องเที่ยวในแถบเอเชียตะวันออก เช่น จีน อาจชะลอเดินทางเข้ามาท่องเที่ยวไทย เพราะมีความอ่อนไหวกับสถานการณ์ แต่คาดว่านักท่องเที่ยวจะกลับมาเป็นปกติได้ใน 1-2 เดือน
"ยอมรับว่าความเชื่อมั่นผู้บริโภคมีแนวโน้มปรับลดลงบ้างจากความกังวลในสถานการณ์ อาจมีผลให้คนระมัดระวังการเดินไปร้านค้าในแหล่งชุมชน การบริโภคอาจลดลงบ้างในระยะสั้น แต่ธนาคารยังไม่นำปัจจัยนี้เข้าไปเป็นปัจจัยเสี่ยงเพื่อทบทวนประมาณการเศรษฐกิจ แต่จะติดตามสถานการณ์ความคืบหน้าอย่างใกล้ชิด" อมรเทพ กล่าว
ปิยะมาน เตชะไพบูลย์ กรรมการผู้จัดการกลุ่มบริษัท เดอะ รีเจ้นท์ กรุ๊ป ผู้ดำเนินธุรกิจโรงแรม รีเจ้นท์ ชะอำ บีช รีสอร์ท กล่าวว่า เมื่อเกิดเหตุการณ์รุนแรงขึ้นทางโรงแรมต้องเปิดให้ลูกค้าสามารถยกเลิกห้องพักโดยไม่ชาร์จค่าเสียหาย เนื่องจากเข้าใจว่าเป็นเหตุสุดวิสัย เชื่อว่าโรงแรมในหัวหินและพื้นที่โดยรอบทั้งหมดก็ต้องปฏิบัติตามแนวทางนี้เหมือนกัน สำหรับผลกระทบต่อตลาดต่างประเทศนั้น เชื่อว่าจะเป็นเพียงระยะสั้น ขณะนี้ยังไม่สามารถประเมินความเสียหายได้ทันที
ทางด้านกระทรวงการต่างประเทศออกแถลงการณ์ชี้แจงนานาชาติยืนยันว่าเหตุระเบิดใน 7 จังหวัดภาคใต้ ไม่มีมูลเหตุที่เชื่อมโยงกับการก่อการร้าย แต่เป็นการก่อเหตุในลักษณะก่อกวนเพื่อสร้างเหตุการณ์ความไม่สงบ ขณะนี้หน่วยงานด้านความมั่นคงกำลังเร่งสอบสวนเพื่อนำผู้ก่อเหตุมาลงโทษตามกฎหมาย จึงขอให้ทุกฝ่ายเชื่อมั่นในรัฐบาลและเจ้าหน้าที่ความมั่นคงทุกหน่วย ที่กำลังมุ่งมั่นทำงานร่วมกันเพื่อเร่งคลี่คลายสถานการณ์และนำความสงบสุขกลับสู่สังคมโดยเร็ว
บรรยายใต้ภาพ - เจ้าหน้าที่ตำรวจท่องเที่ยวเพิ่มความเข้มงวดในการรักษาความปลอดภัยย่านการค้าราชประสงค์